**ОТМЕНЕН ПРИЕМ ПО ЧЛ.20 И ЧЛ.20а НА**

**НАРЕДБА № 34/2006Г. ЗА ПРИДОБИВАНЕ НА СПЕЦИАЛНОСТ В СИСТЕМАТА НА ЗДРАВЕОПАЗВАНЕТО**

Във връзка с решение № 9470 от 07.07.2014г. на Върховния административен съд (ВАС) се премахва приема на кандидати за специализация с конкурс по документи по реда на чл.20 и чл.20а от Наредба №34/29.12.2006г., включително и за асистенти, гл.асистенти, редовни докторанти и лица с образователна и научна степен доктор. Специализантите приети по реда на отменените разпоредби на чл.20 от Наредба №34, довършват обучението си при условията, при които са приети.

Всички кандидати за специализация включително и асистенти, гл.асистенти, редовни докторанти и лица с образователна и научна степен доктор могат да участват за обявените места в конкурсите с изпит, на който трябва да получат оценка минимум 4.00, за да имат право да участват в класирането.

Следва пълния текст на отменените чл.20 и чл.20а:

………………………………

**Чл. 20.** (1) (Доп. - ДВ, бр. 58 от 2011 г., в сила от 29.07.2011 г., изм., бр. 50 от 2012 г. ) Прием на специализанти с конкурс по документи по ред, определен от висшите училища, може да се извърши в тримесечен срок от утвърждаването на местата за специализанти по реда на чл. 18г, ал. 4 на:

1. (изм. - ДВ, бр. 89 от 2007 г., бр. 58 от 2011 г., в сила от 29.07.2011 г.) асистенти, ако са заели мястото чрез предвиден от правилника на висшето училище конкурсен изпит по специалността, главни асистенти, редовни докторанти и лица с образователна и научна степен "доктор" по специалността съгласно номенклатурата по чл. 1, ал. 1, по която са асистенти, главни асистенти, докторанти или доктори; в тези случаи те изпълняват учебната програма за съответната специалност;

2. (изм. - ДВ, бр. 72 от 2010 г., в сила от 14.09.2010 г.) управители или директори на лечебни или здравни заведения по специалностите "социална медицина и здравен мениджмънт", "правно регулиране в здравеопазването" и "икономика на здравеопазването";

3. (изм. - ДВ, бр. 55 от 2008 г., в сила от 17.06.2008 г., доп., бр. 12 от 2010 г., в сила от 12.02.2010 г., изм., бр. 58 от 2011 г., в сила от 29.07.2011 г.) работещите в Министерството на здравеопазването, националната и районните здравноосигурителни каси, висшите училища и Военномедицинската академия по специалностите "социална медицина и здравен мениджмънт", "медицинска информатика и здравен мениджмънт", "икономика на здравеопазването", "медицина на бедствените ситуации (на катастрофите)" и "правно регулиране в здравеопазването";

4. (нова - ДВ, бр. 55 от 2008 г., в сила от 17.06.2008 г., изм., бр. 58 от 2011 г., в сила от 29.07.2011 г.) работещите в регионалните здравни инспекции по специалностите по т. 3 и по специалностите, по които инспекциите провеждат практическо обучение;

5. (нова - ДВ, бр. 12 от 2010 г., в сила от 12.02.2010 г.) членове на научно-преподавателския състав и преподаватели по практика във висшите училища по специалността "Медицинска педагогика".

(2) (Изм. - ДВ, бр. 58 от 2011 г., в сила от 29.07.2011 г., бр. 50 от 2012 г. ) Приетите специализанти с конкурс по документи се включват в общия брой на местата, определени по реда на чл. 18г, ал. 4.

**Чл. 20а.** (Нов - ДВ, бр. 72 от 2010 г., в сила от 14.09.2010 г.) (1) (Изм. - ДВ, бр. 50 от 2012 г. ) Прием на специализанти с конкурс по документи и по ред, определен от висшите училища, се извършва на лекари, които работят в центрове за спешна медицинска помощ, на всички видове места по всички специалности за лица с образователно-квалификационна степен "магистър" по "медицина".

(2) (Нова - ДВ, бр. 50 от 2012 г. ) Приемът по ал. 1 на незаетите места от утвърдените по реда на чл. 18г, ал. 4 и преразпределените по реда на чл. 18г, ал. 7 се извършва до утвърждаване на местата за специализанти за следващата година от министъра на здравеопазването.

(3) (Предишна ал. 2, доп. - ДВ, бр. 50 от 2012 г. ) В случаите по ал. 1 специализантите работят в център за спешна медицинска помощ и изпълняват учебната програма за съответната специалност, като индивидуалните учебни планове са съобразени с организацията на работа в центровете за спешна медицинска помощ по предварително съгласуван график с институцията, провеждаща практическото обучение.

………………………………….